अभी पिछले हफ्ते ही लखनऊ के ब्राइट लैंड स्कूल में एक छात्रा ने पहली कक्षा के छात्र को शौचालय में जाकर इसलिए चाकू मार दिया कि वह स्कूल में छुट्टी कराना चाहती थी। गनीमत रही कि घायल छात्र को किसी ने देख लिया और उसकी जान बच गई। पिछले साल सितंबर में गुरुग्राम के रेयान इंटरनेशनल स्कूल में प्रद्मुम्न की हत्या भी एक बड़े बच्चे ने की थी, ताकि वह परीक्षा से बच सके। बीते दिनों ग्रेटर नोएडा में भी एक छात्र ने अपनी मां और बहन की इसलिए हत्या कर दी क्योंकि उसे पढ़ाई के लिए टोका जाना पसंद नहीं था। इन घटनाओं से एक बार फिर संवेदनशील समाज चिंता में है कि आखिर हमारे बच्चों को क्या होता जा रहा है। आज हम बच्चों को शिक्षित करने पर जोर दे रहे हैं लेकिन उन्हें क्या शिक्षा मिल रही है, इसका उनके जीवन में क्या लाभ हो रहा है, इस पर गौर करना होगा।